recursal/SuperWikiNEXT-32B huggingface dataset:
**Benátky nad Jizerou** (saksa keeles *Benatek*) on linn Tšehhis Kesk-Tšehhi maakonnas Mladá Boleslavi ringkonnas. Benátky nad Jizerou asub Jizera jõe ääres, Mladá Boleslavist umbes 15 km lõunaedelas ja Praha kesklinnast ligikaudu 37 km kirdes.

Vanim kirjalik ülestähendus Benátky nad Jizerou kohta pärineb 1052. aastast, mil mainiti Obodři küla, mis on tänapäeval osa linnast. Dražice loss ehitati Benátkyst põhja poole enne 1264. aastat. Lossi varemed on tänini säilinud Jizera jõe kohal asuval kivisel nõlval. Millalgi enne 1346. aastat anti luba lähedusse Nové Benátky linna rajamiseks. 1349. aastal ehitati klooster koos Neitsi Maarja Sündimise kirikuga. Hussiitide sõdade ajal hävinud kloostri asemele rajati 16. sajandil renessanss-stiilis Benátky loss. 1599–1601 elas ja töötas lossis taani astronoom Tycho Brahe. Saksa okupatsiooni ajal 1944. aastal ühendati Nový Benátky ja Starý Benátky ning Obodra, moodustades tänapäevase Benátky nad Jizerou linna, millega hiljem liideti Kbeli ja Dražice küla.

Benátky nad Jizerous on sündinud tšehhi viiuldaja, dirigent ja helilooja Georg Anton Benda (1722–1795).

Viited
------

1. ↑  Malý lexikon obcí České republiky - 2017, vaadatud 28.08.2018.
2. ↑  Population in municipalities - 1 January 2022, vaadatud 2.05.2022.
3. ↑  Historie města Oficiální stránka města Benátky nad Jizerou
4. ↑  Benda, Jiří Antonín Oficiální stránka města Benátky nad Jizerou
Finn Kydland (2004)
**Finn Erling Kydland** (sündinud 1. detsembril 1943 Gjesdalis) on norra majandusteadlane.

Aastal 2004 sai ta dünaamilise makromajandusteooria alase töö eest koos Edward Prescottiga Nobeli majandusauhinna.

Finn Kydland on majandusprofessor Santa Barbara California ülikoolis.

Välislingid
-----------

* Biograafia lehel nobelprize.org (*inglise keeles*)

Nobel
Nobeli majandusauhinna laureaadid

1969 Frisch, Tinbergen • 1970 Samuelson • 1971 Kuznets • 1972 Hicks, Arrow • 1973 Leontief • 1974 Myrdal, Hayek • 1975 Kantorovitš, Koopmans • 1976 Friedman • 1977 Ohlin, Meade • 1978 Simon • 1979 Schultz, Lewis • 1980 Klein • 1981 Tobin • 1982 Stigler • 1983 Debreu • 1984 Stone • 1985 Modigliani • 1986 Buchanan • 1987 Solow • 1988 Allais • 1989 Haavelmo • 1990 Markowitz, Miller, Sharpe • 1991 Coase • 1992 Becker • 1993 Fogel, North • 1994 Selten, Nash, Harsanyi • 1995 Lucas • 1996 Mirrlees, Vickrey • 1997 Merton, Scholes • 1998 Sen • 1999 Mundell • 2000 Heckman, McFadden • 2001 Akerlof, Spence, Stiglitz • 2002 Kahneman, Smith • 2003 Engle, Granger • 2004 Kydland, Prescott • 2005 Aumann, Schelling • 2006 Phelps • 2007 Hurwicz, Maskin, Myerson • 2008 Krugman • 2009 Ostrom, Williamson • 2010 Diamond, Mortensen, Pissarides • 2011 Sargent, Sims • 2012 Roth, Shapley • 2013 Fama, Hansen, Shiller • 2014 Tirole • 2015 Deaton • 2016 Hart, Holmström • 2017 Thaler • 2018 Nordhaus, Romer • 2019 Banerjee, Duflo, Kremer  • 2020 Milgrom, Wilson  • 2021 Card, Angrist, Imbens  • 2022 Bernanke, Diamond, Dybvig
Michael Adams (2010)
 Michael Adams (2016)
**Michael Adams** (sündinud 17. novembril 1971 Truros) on inglise maletaja, rahvusvaheline suurmeister (1989). 

Adams sai FIDE-lt 1987. aastal rahvusvahelise meistri nimetuse. 1989. aastal tuli ta 17-aastaselt Briti malemeistriks. Samal aastal sai suurmeistriks. Briti meistrivõistlustel on ta võitnud seitse kuldmedalit (1989, 1997, 2010, 2011, 2016, 2018, 2019). 1991. aastal jagas ta koos Jaan Ehlvestiga esikohta rahvusvahelisel turniiril Terrassas.

Maailma karikaturniirid ja MM-võistlused
----------------------------------------

Juulis 1993 Bielis peetud FIDE MM-i tsoonidevahelisel turniiril (74 osavõtjat) jagas Adams 2.–9. kohta ja kvalifitseerus 1994. aastal Wijk\_aan\_Zee alanud 13 osavõtjaga pretendentide matšidele (kaotas seal Barys Hielfandile tulemusega 3:5 ja veerandfinaali ei pääsenud). Detsembris 1993 võitis ta Groningenis peetud PCA maailmameistrivõistluste valikturniiri ja kvalifitseerus 1994. aastal alanud kaheksa osavõtjaga PCA pretendentide matšidele, kus kaotas poolfinaalis Viswanathan Anandile tulemusega 1½:5½.

Jaanuaris 1998. aastal Lausanne'is FIDE MM-turniiril kaotas Adams finaalis Viswanathan Anandile tulemusega 4:5. 1999. aastal Las Vegases võitis veerandfinaalis tulevase maailmameistri Vladimir Kramniku tulemusega 4:2, kuid kaotas poolfinaalis Vladimir Hakobjanile. Detsembris 2000 New Delhis võitis Adams veerandfinaalis tulevase FIDE maailmameistri Veselin Topalovi tulemusega 1½:½, kuid kaotas poolfinaalis Anandile 1½:2½.

Aprillis 2002 kvalifitseerus Adams tänu kõrgele reitingule (üle 2700) Dortmundis peetud kaheksa osavõtjaga PCA pretendentide turniirile, kus ta alagrupist edasi poolfinaali edasi ei pääsenud.

2004. aastal Tripolis FIDE MM-turniiril nokautsüsteemis võitis Adams kaheksandikfinaalis Hikaru Nakamurat, veerandfinaalis Vladimir Hakobjani, ja poolfinaalis Teymur Rəcəbovit. Finaalis kaotas Adams Rustam Qosimjonovile tulemusega 3½: 4½, kuid finaali jõudmine tagas talle edasipääsu aasta hiljem Potrero de los Funesis toimunud kaheksa osavõtjaga FIDE MM-turniirile (jäi seal seitsmendaks). Osavõtt MM-turniirist andis omakorda Adamsile edasipääsukoha Elistas peetud 16 osavõtjaga 2007. aasta pretendentide turniirile, kus aga kaotas esimeses ringis Hispaaniat esindanud Alexéi Shírovile ja veerandfinaali ei pääsenud. Detsembris 2007 mängis Hantõ-Mansiiskis maailma karikal, kus kaotas kaheksandikfinaalis tulevasele maailmameistrile 17-aastasele Magnus Carlsenile tulemusega ½:1½.

Võistkondlik esinemine
----------------------

Adams on mänginud Inglismaa võistkonna koosseisus 15 maleolümpial (1990–2018). 1990. aastal võitis Inglismaa pronksmedali, 1994. aastal ja 1996. aastal tuli neljandaks ning 2018. aastal viiendaks.

Euroopa võistkondlikel meistrivõistlustel on ta võitnud võistkonnaga ühe kuldmedali (1997) ja kaks pronksmedalit (1992, 2019) ning võistkondlikel maailmameistrivõistlustel hõbe- (2019) ja pronksmedali (1989).

Välislingid
-----------

|  |  |
| --- | --- |
|  | Pildid, videod ja helifailid Commonsis: **Michael Adams** |

* Michael Adams FIDE andmebaasis
* Michael Adamsi koduleht
* Terrassa 1991. 365chess.com
Fabrice Herzog 2016. aastal ZSC Lionsi mängijana
**Fabrice Herzog** (sündinud 9. septembril 1994 Frauenfeldis) on Šveitsi jäähokimängija, kes mängib ründajana Šveitsi kõrgliigaklubis EV Zug.

Šveitsi kõrgliigas debüteeris ta Zugi meeskonnas hooajal 2012/13.

2013. aastal valis Toronto Maple Leafs ta NHL-i *draft* '​is 142. valikuna. Hooajal 2013/14 mängis ta Põhja-Ameerika noorteliiga Quebec Major Junior Hockey League'i klubis Québec Remparts. 2014. aasta aprillis asus ta mängima American Hockey League'is Maple Leafsi tütarklubis Toronto Marlies, mille meeskonnas sai ta hooaja 2013/14 lõpus kirja neli mängu. Hooaeg 2014/15 on jäänud Herzogi ainsaks hooajaks Põhja-Ameerikas.

Alates hooajast 2014/15 on Herzog mänginud Šveitsi kõrgliigas. Kõige pealt mängis ta ühe hooaja Zugis, seejärel aastatel 2015–2019 neli hooaega ZSC Lionsis ja pärast seda aastatel 2019–2021 kaks hooaega HC Davosis. Hooaja 2021/22 eel naasis Herzog taas Zugi. Hooajal 2017/18 tuli ta Šveitsi meistriks Lionsiga ja hooajal 2021/22 Zugiga. Šveitsi kõrgliigas on Herzogi kõige resultatiivsemad hooajad olnud 2019/20, mil ta lõi Davosis mängides 14 väravat ja andis 17 väravasöötu, ja 2022/23, mil ta lõi Zugis mängides 15 väravat ja andis 16 väravasöötu. Enim väravaid lõi ta hooajal 2020/21 (18 väravat).

Šveitsi jäähokikoondise koosseisus on Herzog osalenud 2018. ja 2022. aasta taliolümpiamängudel ning neljadel maailmameistrivõistlustel (2017, 2021, 2022 ja 2013).

Viited
------

1. ↑   (vaadatud 18.5.2023)

Välislingid
-----------

* Fabrice Herzog hockeydb.com lehel
Michael Bloomberg
**Michael Rubens Bloomberg** (sündinud 14. veebruaril 1942 Bostonis) on juudi päritolu Ameerika Ühendriikide ettevõtja ja poliitik. Ta oli 1. jaanuarist 2002 kuni 31. detsembrini 2013 New Yorgi linnapea. 2020. aastal püüdis ta saada Demokraatliku Partei presidendikandidaadiks.

Michael Bloomberg on lõpetanud Johns Hopkinsi Ülikooli elektriinsenerina ning saanud ärijuhtimise magistrikraadi Harvard Business Schoolis. Ta on majandustarkvarafirma ja uudisteagentuuri Bloomberg L.P. peamine omanik. Ta on Ameerika Ühendriikides rikkuse poolest 13. inimene. 

Kuni 2001. aastani kuulus Michael Bloomberg Demokraatlikku Parteisse, kuid New Yorgi linnapeaks kandideerimise eel otsustas liituda vabariiklastega. 2001. aastal valiti ta linnapeaks ja 2005. aastal valiti ametisse tagasi. 2007. aastal otsustas ta hakata sõltumatuks. 2008. aastal õnnestus tal läbi suruda seadusemuudatus, mille tulemusel sai ta õiguse kandideerida linnapeaks ka kolmandaks ametiajaks. Ta valitigi 3. novembril 2009 uuesti ametisse tagasi. Kuigi New Yorgi linnapea kuupalk oli siis 225 000 dollarit, keeldus ta sellest ja sai oma töö eest aastas kõigest ühe dollari.

Viited
------

1. ↑  forbes.com vaadatud 23.08.11.
2. ↑  lwvnyc.org vaadatud 23.08.11.

Välislingid
-----------

* "ERR USA-s: demokraatide kandidaadiks pürgiv Bloomberg on vastuoluline poliitik" ERR, 28. veebruar 2020
Mauricio Pochettino 2016. aastal Tottenham Hotspuri peatreenerina
**Mauricio Roberto Pochettino Trossero** (sündinud 2. märtsil 1972 Murphys) on Argentina jalgpallitreener ja endine jalgpallur (keskkaitsja).

Jalgpallurikarjääri jooksul mängis ta Argentina kõrgliiga klubis Newell's Old Boys (1989–1994), Hispaania kõrgliiga klubis RCD Espanyol (1994–2001 ja 2004–2006) ning Prantsusmaa kõrgliiga klubides Paris Saint-Germain (2001–2003) ja Bordeaux' Girondins (2003–2004). Argentina jalgpallikoondises mängis ta aastatel 1999–2002 kokku 20 korda ja lõi kaks väravat. Ta kuulus Argentina koondisse 1999. aasta Copa Américal ja 2002. aasta maailmameistrivõistlustel.

Aastatel 2009–2012 oli ta RCD Espanyoli ja 2013–2014 Inglismaa klubi Southampton peatreener. 2014. aasta mais sai ta Tottenham Hotspuri peatreeneriks, sõlmides klubiga viieaastase lepingu. Tottenham Hotspuri peatreenerina saavutas ta hooajal 2016–17 Inglismaa kõrgliigas teise koha, lisaks jõudis klubiga veel kahel korral Inglismaa kõrgliigas kolmandale kohale ja hooajal 2018–19 UEFA Meistrite Liiga finaali. Southampton või Tottenham Hotspuri peatreenerina valiti Pochettino neljal korral Inglismaa kõrgliiga kuu parimaks peatreeneriks.

2021. aasta jaanuaris nimetati Pochettino Paris Saint-Germaini peatreeneriks.

Saavutused
----------

### Mängijana

Newell's Old Boys
* Argentina Primera División: 1990–91, Clausura 1992
* Copa Libertadores: Teine koht 1992

Espanyol
* Copa del Rey: 1999–2000, 2005–06

Paris Saint-Germain
* UEFA Intertoto karikas: 2001
* Coupe de France: Teine koht 2002–03

### Peatreenerina

Tottenham Hotspur
* Football League Cup: Teine koht 2014–15
* UEFA Meistrite Liiga: Teine koht 2018–19

Paris Saint-Germain
* Trophée des Champions: 2020

Välislingid
-----------

 Mauricio Pochettino – pildid, videod ja helifailid Wikimedia Commonsis
**Miastra** või **Mjastra** (valgevene keeles *Мястра*, vene keeles *Мястро* (Mjastro)) on järv Valgevenes Minski oblastis Miadziełi rajoonis. Järv asub merepinnast 165 meetri kõrgusel, selle valgala on 130 km².

Kaldajoone pikkus on 20,2 kilomeetrit. Järve asub 2-3 meetri sügavuses orus, põhjas ja lõunas on oru nõlvade kõrgus 6-10 meetrit. Kaldad on madalad ja liivased, läänes ja lõunas ka soostunud. Kirdekaldal asub Miadziełi linn. Järve voolab Batoryna järvest Drobnia jõgi, Miastra vesi voolab omakorda Skema oja kaudu Narači järve. Kuna see asub Miastra lähedal ja pole oluliselt madalamal, määrab Narači järve veetaseme kõikumine ka Miastra veetaset.

Miastra asub Narači rahvuspargi territooriumil. Järve põhi on madalamas osas liivane või kruusane, kohati ka kaetud kividega, sügavamal savine või kaetud sapropeeliga. Veetaimestikuga on kaetud kuni nelja meetri sügavune ala.

Valdavad kalaliigid on haug, latikas, linask, ahven, luts, koha, koger, nurg, kiisk ja särg. Leidub ka säga, säinast ja angerjat. Järvel pesitseb ohtralt veelinde.

Välislingid
-----------

 Miastra – pildid, videod ja helifailid Wikimedia Commonsis
* Järv Valgevene kalapüügiportaalis
Fabian Delph 2017. aastal Manchester City särgis
**Fabian Delph** (sündinud 21. novembril 1989 Bradfordis) on Inglismaa endine jalgpallur. Ta mängis poolkaitsja või vasakkaitsjana erinevates Inglismaa klubides ja Inglismaa jalgpallikoondises.

Ta alustas klubikarjääri kodulinnas Bradford Citys. 2001. aastal liitus ta Leeds Unitediga ning klubi põhimeeskonnas tegi ta debüüdi 2007. aastal. Leeds Unitedi põhikoosseisus mängis ta hooajal 2008–09 Inglismaa tugevuselt kolmandas liigas ja lõi kuus väravat. 2009. aastal valiti ta The Football League'i aasta noormängijaks.

2009. aasta augustis liitus Delph Inglismaa kõrgliiga klubiga Aston Villa. Esimesel kolmel hooajal sai ta Aston Villas võrdlemisi vähe mänguaega, kuid kuulus järgmisel kolmel hooajal Aston Villa põhikoosseisu. Esimese värava Premier League'is lõi ta 4. detsembril 2013 mängus Southamptoni vastu. Aastatel 2014 ja 2015 valiti ta Aston Villa hooaja parimaks mängijaks.

2015. aasta juulis sõlmis ta viieaastase lepingu Manchester Cityga. Hooaegadel 2017–18 ja 2018–19 tuli ta klubiga Inglismaa meistriks. 2019. aasta juulis sõlmis ta kolmeaastase lepingu FC Evertoniga.

Debüüdi Inglismaa jalgpallikoondises tegi ta 3. septembril 2014 sõprusmängus Norra vastu. Ta kuulus Inglismaa koondisse 2018. aasta maailmameistrivõistlustel.

Saavutused
----------

Manchester City
* Premier League: 2017–18, 2018–19

Viited
------

1. ↑  "Fabian Delph: Manchester City sign Aston Villa captain". BBC Sport. 17.7.2015. Vaadatud 1.2.2019

Välislingid
-----------

 Fabian Delph – pildid, videod ja helifailid Wikimedia Commonsis
* Profiil Manchester City F.C. kodulehel

*Kaldkiri*

| * v
* r
Manchester City FC mängijad  –  Premier League |
| --- |
| 

* 2 Walker
* 3 Dias
* 4 Phillips
* 5 Stones
* 6 Aké
* 8 Gündoğan
* 9 Haaland
* 10 Grealish
* 14 Laporte
* 16 Rodri
* 17 De Bruyne
* 18 Ortega
* 19 Álvarez
* 20 Silva
* 21 Gómez
* 25 Akanji
* 26 Mahrez
* 31 Ederson
* 32 Perrone
* 33 Carson
* 47 Foden
* 80 Palmer
* 82 Lewis
* Treener: Guardiola

 |

| * v
* r
Inglismaa koondis  –  2018. aasta jalgpalli maailmameistrivõistlused |
| --- |
| 

* 1 Pickford
* 2 Walker
* 3 Rose
* 4 Dier
* 5 Stones
* 6 Maguire
* 7 Lingard
* 8 Henderson
* 9 Kane (c)
* 10 Sterling
* 11 Vardy
* 12 Trippier
* 13 Butland
* 14 Welbeck
* 15 Cahill
* 16 Jones
* 17 Delph
* 18 Young
* 19 Rashford
* 20 Alli
* 21 Loftus-Cheek
* 22 Alexander-Arnold
* 23 Pope
* Treener: Southgate

 | Inglismaa |
**Karakal** (*Caracal caracal*) on kaslaste hulka kuuluv kiskja. 

Mõned allikad ("Loomade elu") peavad karakali kasside perekonda kuuluvaks ja annavad tema nimeks *Felis caracal*.

Iseloomustus
------------

Tema tüvepikkus on 65–82 cm, saba 25–30 cm, mass 11–13 kilo, kõrvatutid on kuni 4,5 cm pikad. Need ongi andnud loomale nime: turgi keeltes tähendab *kara-kulak* musta kõrva. Kõrva likumist kontrollib kakskümmend lihast.

Väliselt sarnaneb karakal ilvesega ja sellepärast on teda nimetatud kõrbeilveseks. Nad pole siiski lähisugulased. Karakal on ilvesest saledam, ka tema jalad on peenemad ja pikemad. Tema karvastik on harilikult liivakarva, kuid võib olla ka punakas või hallikas. Esineb melanootilisi isendeid.

Karakal elab Aafrika kõrbetes ja savannides, Araabia poolsaare kõrbetes ning Kesk- ja Ees-Aasiast kuni Ees-Indiani. Eristatakse 9 alamliiki, neist 7 Aafrikas ja 2 Aasias – Turkmeeni karakal (*Felis caracal michaelis*) ja india karakal (*Felis caracal schmitzi*).

Karakal on peamiselt ööloom, kuid talvel ja kevadel liigub ka päeval. Ta elab meeleldi okassea- või rebaseurgudes, vahel mitu aastat järjest, aga kevaditi võib ka lihtsalt põõsa all puhata. Saaki (peamiselt närilised ja damaanid) ta ei aja taga, vaid püüab tabada mõne pika, kuni 4,5 meetri pikkuse hüppega. Ta sööb ka siile, okassigu, roomajaid, putukaid, noori jaanalinde, väikekiskjaid ja väiksemaid antiloope. Pojad, keda on 1–4, sünnivad aprilli alguses ja kasvavad aeglaselt.

Ronimises ja hüppamises on karakalid väga osavad. Nad võivad püüda lendava linnu, aga õhku tõusvast linnuparvest koguni mitu lindu.

Nad võivad elada looduses 12 aastat, vangistuses 17 aastat.

Vanasti dresseeriti Indias ja Iraanis karakale jahiloomadeks. Inimesega harjuvad nad suhteliselt kergesti ja USAs peetakse neid koduloomadena.

Viited
------

1. ↑  Avgan, B. Henschel, P. & Ghoddousi, A. (2016). Caracal caracal. *IUCNi punase nimistu ohustatud liigid*. IUCN 2016.
|  |
| --- |
|  |
| Medalikohad |
| Maailmameistrivõistlused |
| **Kuld** | 2015 | jäähoki |
| **Hõbe** | 2017 | jäähoki |

**Brayden Michael Schenn** (sündinud 22. augustil 1991 Saskatoonis Saskatchewani provintsis) on Kanada jäähokimängija, kes mängib keskründajana NHL-i klubis St. Louis Blues.

2009. aastal valis Los Angeles Kings ta NHL-i *draft* '​is viienda valikuna. Enne NHL-is debüteerimist mängis ta Western Hockey League'i (WHL) klubis Brandon Wheat Kings. NHL-is tegi ta Kingsi meeskonnas debüüdi 26. novembril 2009 mängus Vancouver Canucksi vastu, kuid see jäi sel hooajal tema ainsaks mänguks NHL-is. Hooajal 2010–11 pääses ta Kingsi meeskonnas väljakule kaheksal korral. Suurema osa ajast mängis ta neil hooaegadel WHL-i ja American Hockey League'i klubides.

2011. aasta juunis liitus Schenn Philadelphia Flyersiga. Flyersi meeskonnas debüteeris ta 2011. aasta oktoobris. Esimese värava lõi Schenn NHL-is 2. jaanuaril 2012 mängus New York Rangersi vastu. 2011–12 põhihooajal lõi ta kokku 12 väravat. 

2017. aasta juunis liitus ta St. Louis Bluesiga. Hooaeg 2017–18 oli tema seni karjääri edukaim hooaeg NHL-is, kui ta lõi 28 väravat ja kogus 70 punkti.

2018. aastal osales ta NHL-i tähtede mängul.

2015. aastal tuli ta Kanada jäähokikoondise koosseisus maailmameistriks. Lisaks on ta maailmameistrivõistlustelt võitnud veel ühe hõbemedali.

Tema vanem vend Luke Schenn mängib samuti NHL-is.

Välislingid
-----------

 Brayden Schenn – pildid, videod ja helifailid Wikimedia Commonsis
* Brayden Schenn NHL.com lehel
* Brayden Schenn hockeydb.com lehel
**Heinrich Richard Hoffmann** (16. juuli 1868 Koeru – 11. juuni 1935 Rakvere) oli Eesti vaimulik ja India misjonär.

Õppis Paide erakoolis ja Tallinna toomkoolis, mille lõpetas aastal 1887. Tartu Ülikooli usuteaduskonnas õppis aastatel 1887–1892. Prooviaastal oli ta Nissi Maarja koguduses Emil Johann Heinrich Bruhnsi juures. Ordineeriti õpetajaks 4. märtsil 1894 Tallinna toomkirikus.

Oli aastal 1895 Kodavere Mihkli koguduse abiõpetaja. 1896–1900 oli ta Tallinna Toompea Kaarli koguduse abiõpetaja.

Seejärel läks Indiasse misjonäriks: 1901–1906 oli ta Coimbatores, Tamil Nadu osariigis, lõi aastal 1905 uue misjonijaama Udamalpetti; 1908–1909 töötas Mayaverami misjonijaamas (juhatades samaaegselt tütarlaste vaestemaja). 1909–1911 oli puhkusel kodumaal, mida sisustas misjonijutlustega Eesti- ja Liivimaa kirikutes, aga ka misjonireisidega Venemaale. 1911–1919 töötas ta Tanjore (praegu Thanjavur) misjonijaamas, olles samas poeglaste kooli juhataja.

Oli aastal 1919 Vaivara koguduse vikaarõpetaja, aastatel 1920–1934 oli Ridala Püha Maarja Magdaleena koguduse õpetaja. 1. aprillil 1934 jäi emerituuri, asudes elama Rakverre. Rakveres ta ka suri.

Isiklikku
---------

Tema isa Heinrich Ferdinand Hoffmann oli Koeru koguduse õpetaja, emapoolne vanaisa Dietrich Georg Mickwitz oli Koeru koguduse õpetaja. Tema äi Alexander Immanuel Voss oli Kodavere Mihkli koguduse õpetaja. Kaks tema õde (Anna Wilhelmine ja Selma Emilie) olid abielus Tallinna Toompea Kaarli koguduse õpetaja Johann Heinrich Braschega, õde Anna Louise oli abielus Kadrina- ja Kuressaare Laurentiuse koguduse õpetaja, õde Margarethe Helene Elisabeth oli abielus Jõelähtme koguduse õpetaja Oskar Ernst Emil Tombergiga. Vend Arthur Friedrich Wilhelm Hoffmann oli Ridala- ja Viru-Jaakobi koguduse õpetaja.

Viited
------

1. ↑  Konrad Veem Eesti Vaba Rahvakirik Dokumentatsioon ja leksikon EVR Stockholm 1988

Välislingid
-----------

* HEINRICH RICHARD HOFFMANN
**"Temptation"** on 2005. aasta peamine hittsingel Rootsi-Iraani poplauljalt Arashilt koos Rebecca Zadigiga, mis on pärit tema debüütalbumilt "Arash". 

Sellest laulust on tehtud hiljem mitmes keeles kavereid.

Laulud CD-singlil
-----------------

* **CD MAXI-SINGEL (2005)**

1. "Temptation" (Radio Edit) – 3:28
2. "Temptation" (Extended) – 4:57
3. "Temptation" (Ali Payami Club) – 4:40
4. "Temptation" (CMN Remix) – 3:16
5. "Temptation" (Ali Payami Dreamy) – 5:10

Originaalversioon
-----------------

Selle laulu salvestas originaalis Rebecca Zadig teiste laulusõnadega ja väga väikese Arashi laulusoologa. Arash esines sel ajal veel nimega **Alex**. See oli Alex Arash Labafi mononüüm, kuid ta kasutas seda väga lühikest aega ja üsna pea pärast seda laulu loobus ning muutis oma nime Arashiks. Originaalis laulab Rebecca Zadig inglise keeles suuremat põhiosa ja Arash toob vaid mõned oma pärsiakeelsed laused terve laulu vältel sisse. See versioon sai eraldi ralliteemalise muusikavideo, mille filmis Alec Cartio.

Arashi versioon
---------------

Kaverdatud "Temptation" on pärsiakeelne laul, kus Rebecca Zadig laulab ingliskeelset refrääni. See laul oli kolmas edukas singel Arashilt pärast laule "Boro Boro" (jõudis Rootsis esikohale) ja "Tike Tike Kardi" (jõudis Rootsis 2. kohale). "Temptation" jõudis Rootsi singlite edetabelis "Sverigetopplistan" 2. kohale ning ka Saksamaal, Šveitsis ja Soomes jõudis see edetabelitesse. Selle versiooni videos oli solist Arash.

Kohad edetabelites
------------------

| Riik | Edetabel (2005/2006) | Koht |
| --- | --- | --- |
| Rootsi | Sverigetopplistan | 2. |
| Soome | Suomen virallinen lista | 15. |
| Saksamaa | Official German Charts | 29. |
| Šveits | Schweizer Hitparade | 42. |

Muud versioonid
---------------

### Venekeelne versioon "Восточные Сказки" koos Blestjaštšiega

Aastal 2006 tehti laulust venekeelne versioon koos Blestjaštšiega (Блестящие). Laul "Восточные сказки" ('Idamaised muinasjutud') ilmus ansambli samanimelisel albumil esisinglina. Sellele versioonile filmiti juba kolmas eraldi video, seekord Vene turu jaoks.

### Hi-5 versioon "Versoeking"

2006. aastal tegi Lõuna-Aafrika Vabariigi poistebänd Hi-5 afrikaanikeelse versiooni "Versoeking" (pealkiri on otsetõlge inglise keelest). See oli nende peamine singel samanimelisel albumil "Versoeking". See album oli nende jätkuks pärast kahte eelnevat albumit "Soebat EP" (2003) ja endanimeline "Hi-5" (2004).

### Wing-Meni singel

2015. aastal tegi Madalmaade ansambel Wing-Men hollandikeelse kaveri "Verleid Mij". See oli ansambli debüütsingel.
Uus ratsamonumentidega fassaad augustis 2007
**Braunschweigi loss** (saksa *Braunschweiger Schloss* või *Braunschweiger Residenzschloss*) Braunschweigi linna keskel Bohlwegil oli Braunschweigi hertsogite residents aastast 1753 kuni 8. novembrini 1918.

Ajalugu
-------

Töö esimese hoone kallal algas aastal 1718 Hermann Korbi juhtimisel. Pärast selle hoone mahapõlemist aastal 1830 ehitas teise lossi Carl Theodor Ottmer, lõpetades töö aastal 1841. Loss lammutati täielikult aastal 1960 Braunschweigi linnavolikogu juhtimisel tõsiste kahjustuste pärast, mille see oli saanud teise maailmasõja õhurünnakutes. Tekkinud jäätmaale rajati lossipark (Schlosspark). See kaotati pärast linnavolikogu 2004. aasta resolutsiooni 2005. aasta kevadel täielikult, et püstitada puhastatud maale 2007. aasta kevadeks suur kaubanduskeskus, niinimetatud Schloss-Arkaden. Selle läänefassaad pidi kujutama tõetruud rekonstruktsiooni Ottmeri lossi fassaadist. Taasülesehitatud loss avati avalikkusele 6. mail 2007.

Galerii
-------

* Braunschweigi loss enne 1830. aastatBraunschweigi loss enne 1830. aastat
* Braunschweigi loss u. 1840. aastalBraunschweigi loss u. 1840. aastal
* Braunschweigi loss aastal 1897Braunschweigi loss aastal 1897
* Lammutamine aastal 1960Lammutamine aastal 1960
* Friedrich Wilhelmi skulptuur Braunschweigi lossi eesFriedrich Wilhelmi skulptuur Braunschweigi lossi ees
* Karl Wilhelm Ferdinandi skulptuur Braunschweigi lossi eesKarl Wilhelm Ferdinandi skulptuur Braunschweigi lossi ees
* KvadriigaKvadriiga
Keskaegne altarilaud Carbrooke'i lähedalt Norfolkist sissekraabitud viie pühitsusristiga
Pühitsusristidega ja reliikviamahutiga altarilaud. Meseni Sint-Niklaaskerk
***Mensa*** ehk **altarilaud** (ladina keele sõnast *mensa* 'laud') on kiriku altari aluskivile (*stipes*) asetatud plaat. Mensale toetub retaabel, kui see on olemas.

Ajaloost
--------

Euharistiat seostasid lauaga (altar ehk *mensa Domini* 'Issanda laud') juba varakristlased, nagu viitab kirjakoht 10:21 Pauluse esimeses kirjas korintlastele. Keskaegsete kirikute altarilauad olid eranditult ristkülikukujulised, kuid moodsate kirikute altarite puhul võib ette tulla ka muud kuju. Kiriku traditsioon näeb ette, et *mensa* peab olema tehtud looduskivist.

Keskajast on pärit traditsioon hoida altarilaua sees reliikviaid. See omakorda tuleb veel vanemast traditsioonist püstitada altar pühaku haua kohale ja pühakoda selle ümber. Näiteks Kaarma kirikus säilinud kolmest altarist kahel on reliikvianišid.

Altari pühitsemisel salvitakse altarilaud krismaga. Keskajal maaliti või süvistati salvitud kohtadesse pühitsusristid.

Viited
------

1. ↑
2. ↑  Altar (A. In der katholischen Kirche). – Reallexikon zur Deutschen Kunstgeschichte
3. ↑  Altar (A. In der katholischen Kirche). – Reallexikon zur Deutschen Kunstgeschichte

Vaata ka
--------

* *Stipes*


|  |  |
| --- | --- |
|  | Pildid, videod ja helifailid Commonsis: **Mensa** |
Brayden McNabb (2018)
**Brayden Luke McNabb** (sündinud 21. jaanuaril 1991 Davidsonis Saskatchewani provintsis) on Kanada jäähokimängija, kes mängib kaitsjana NHL-i klubis Vegas Golden Knights.

Aastatel 2007–2011 mängis ta Western Hockey League'i klubis Kootenay Ice. 2011. aastal tuli ta Ice'iga liiga meistriks.

2009. aastal valis Buffalo Sabres ta NHL-i *draft* '​ist 66. valikuna. 2011. aasta mais sõlmis ta Sabresiga kolmeaastase lepingu. NHL-is debüteeris McNabb 2011. aasta novembris. Sama aasta 26. detsembril lõi ta mängus Washington Capitalsi vastu oma esimese värava NHL-is. Järgmistel hooaegadel mängis ta põhiliselt Sabresi noorteklubis Rochester Americans American Hockey League'is (AHL). 2013. ja 2014. aastal osales ta AHL-i tähtede mängul.

2014. aasta märtsis sõlmis McNabb lepingu Los Angeles Kingsiga. 2017. aasta juunis liitus ta NHL-is esimest hooaega alustava Golden Knightsiga. Hooajal 2017–18 jõudis ta klubiga Stanley karikaturniiri finaali, kus kaotati Capitalsile mängudega 1:4. Väljalangemismängudes jäi McNabbi arvele kaks väravat ja kolm väravasöötu.

Välislingid
-----------

* Bryden McNabb NHL.com lehel
* Bryden McNabb hockeydb.com lehel
Beverni loss
**Braunschweig-Bevern** oli Braunschweigi noorema liini sekundogenituur, Welfide haru. 

Selle esimene liige oli Braunschweig-Lüneburgi Ferdinand Albrecht I (1636–1687), valitseva Braunschweig-Wolfenbütteli vürsti, hertsog August Noorema neljas poeg. Pärast tema isa surma 1666. aastal ja pikaleveninud vaidlust tema vanemate vendadega sai Ferdinand Albrecht I pärandi osana Beverni lossi Holzmindeni lähedal. Omakorda pidi ta loobuma kõigist õigustest ja nõuetest valitseda Welfide Braunschweig-Wolfenbütteli vürstkonda.

Sellegipoolest tuli Beverni liin Braunschweig-Wolfenbütteli vürstkonnas võimule, kui Braunschweigi noorem pealiin hertsog Ludwig Rudolfi surmaga 1735. aastal hääbus. Ferdinand Albrecht I neljas poeg Ferdinand Albrecht II, kes järgnes oma isale Bevernis 1687. aastal, tõusis troonile. Siis andis ta Braunschweig-Beverni apanaaži oma nooremale vennale Ernst Ferdinandile (1682–1746), kellest sai seeläbi Braunschweig-Beverni noorema liini pea. Tema pojad August Wilhelm ja Friedrich Karl Ferdinand pidasid sekundogenituuri 1809. aastani. Braunschweig-Wolfenbütteli pealiin hääbus 1884. aastal hertsog Wilhelmi surmaga.

Braunschweig-Beverni hertsogid
------------------------------

* 1666–1687: Ferdinand Albrecht I
	+ 1687–1735: Ferdinand Albrecht II
	+ 1735–1746: Ernst Ferdinand
		- 1746–1781: August Wilhelm
		- 1781–1809: Friedrich Karl Ferdinand
**"Tenet"** on inglise-ameerika põnevusmärul. Filmi tootjad on rahvusvahelise meediaettevõtte WarnerMedia tütarettevõte Warner Bros. ning produtsent-režissöör Christopher Nolanile kuuluv ettevõte Syncopy Inc.

Filmivõtted algasid 2019. aasta mais ja toimusid seitsmes riigis: Eestis, Taanis, Indias, Itaalias, Norras, Inglismaal ning Ameerika Ühendriikides. Eesti võttekohtadeks on IMDb andmetel olnud Tallinna Linnahall, Laagna tee Tallinnas, Lasnamäel, Pärnu maantee Tallinnas, Paljassaare sadam, Kopli kaubajaam, Kumu kunstimuuseum, Liivalaia kohtumaja, Maarjamäe memoriaal Eesti poolseks produktsioonipartneriks oli Allfilm.

Filmitegijate jõudmist Eestisse peetakse Film Estonia programmi tulemuseks. Film Estonia toetuskava eesmärk on soodustada väliskapitali juurdevoolu Eestisse ning anda hoogu filmide tootmiseks Eestis. Välismaised filmitegijad võivad reeglite kohaselt saada tagasi 30 protsenti Eestis tehtud kulutustest, mis vastavad toetuskavas esitatud nõuetele. Christopher Nolani filmiprojekti Eestis tehtavad kulud ulatusid 16 miljoni euroni, seega toetuskava tagasimaksefondist eraldati Christopher Nolani projektile 5 miljonit eurot.

Film esilinastus Eestis 26. augustil 2020 ja tegi Eesti kinode avanädalavahetuse uue rekordi, kogudes esimese nädalaga 53 194 vaatajat. Christopher Nolani linateos oli ka 2020. aasta vaadatuim film Eesti kinodes, kogudes kokku lausa 160 627 kinokülastajat ning 1 157 882 eurot.

Viited
------

1. ↑  Zack Sarf (19. juuni 2019). "Estonia Braces for Huge Christopher Nolan Shoot, 'Tenet' Reportedly His Priciest Original Film". *IndieWire*. Vaadatud 05.01.2020.
2. ↑  "Tenet (2020) Filming Locations". *IMDb*.
3. ↑  Grater, Tom (23.12.2019). "Oscar-Shortlisted 'Truth And Justice' Producer Allfilm On Making History With Ambitious Estonian Feature & How Nolan's 'Tenet' Helped Local Industry". *Deadline*.
4. ↑  Pärgma, Reet (20.06.2019). "Otsus tehtud: valitsus eraldas Nolani filmile 5 miljonit eurot". *Postimees*.
5. ↑  ""Tenet" tegi Eesti kinodes avanädalavahetuse rekordi nii vaatajate arvu kui kassatulu alusel" ERR kultuur, 31. august 2020
6. ↑  Viilup, Kaspar (28.01.2021). "Kinolevi ülevaade | 2020. aasta kõige populaarsemad filmid olid "Tenet" ja "Talve"". *ERR Kultuur*.

Välislingid
-----------

* Tenet andmekogus IMDb (inglise) Muuda Vikiandmetes
Craig Goodwin 2012. aastal Newcastle Jetsi särgis
**Craig Alexander Goodwin** (sündinud 16. detsembril 1991 Adelaide'is) on Austraalia jalgpallur. Ta mängib Austraalia kõrgliiga klubis Adelaide United vasaku äärepoolkaitsja või vasakkaitsjana.

Ta alustas karjääri Austraalia poolprofessionaalsete liigade klubides. 2011. aastal liitus ta Melbourne Heartiga ning tegi 2012. aastal klubi põhimeeskonnas debüüdi Austraalia kõrgliigas. 2012. aastal liitus ta teise Austraalia kõrgliiga klubiga, Newcastle Jetsiga, kus mängis kaks hooaega. Seejärel veetis ta kaks hooaega Adelaide Unitedis.

2016. aastal liitus ta Hollandi kõrgliiga klubiga Rotterdami Sparta, kus mängis ka kaks hooaega ning mille vältel lõi ta Hollandi kõrgliigas kokku kuus väravat.

2018. aasta mais naasis Goodwin Adelaide Unitedi, kellega sõlmis kolmeaastase lepingu. Samal aastal võitis ta klubiga Austraalia karika. Karikafinaalis alistas Adelaide United Goodwini kahe värava toel Sydney.

2019. aasta juulis siirdus ta Saudi Araabia kõrgliiga klubisse Al-Wehda. Hooajal 2020–2021 mängis ta laenul samasse liigasse kuuluvas Abhas. Seejärel liitus ta laenulepingu alusel taas Adelaide Unitediga.

Debüüdi Austraalia jalgpallikoondises tegi Goodwin 26. juulil 2013 mängus Jaapani vastu. Koondisekarjääri esimese värava lõi ta 27. jaanuaril 2022 MM-i valikmängus Vietnami vastu.

Saavutused
----------

Adelaide United
* A-League'i põhihooaeg: 2015–16
* A-League'i finaalseeria: 2015–16
* FFA Cup: 2018

Viited
------

1. ↑  "Goodwin returns home to Reds". Adelaide United. 25.5.2018. Vaadatud 23.1.2019

| * v
* r
Austraalia koondis  –  2022. aasta jalgpalli maailmameistrivõistlused |
| --- |
| 

* 1 Ryan (c)
* 2 Degenek
* 3 Atkinson
* 4 Rowles
* 5 Karačić
* 6 Tilio
* 7 Leckie
* 8 Wright
* 9 Maclaren
* 10 Hrustic
* 11 Mabil
* 12 Redmayne
* 13 Mooy
* 14 McGree
* 15 Duke
* 16 Behich
* 17 Devlin
* 18 Vukovic
* 19 Souttar
* 20 Deng
* 21 Kuol
* 22 Irvine
* 23 Goodwin
* 24 King
* 25 Cummings
* 26 Baccus
* Treener: Arnold

 | Austraalia |
Väike-Alföldi Ungarile kuuluv osa
Győr-Moson-Soproni komitaadi maastik
**Kisalföld** ehk **Väike-Alföld** ehk **Väike Ungari tasandik** (ungari keeles *Kisalföld*, slovaki keeles *Malá dunajská kotlina*, saksa keeles *Kleine Ungarische Tiefebene*) on umbes 8000 km² suurune tasandik (tektooniline nõgu) Ungari loodeosas, Slovakkia edelaosas (*Podunajská nížina* – Doonau tasandik) ja Austria idaosas. Väike-Alföld on osa Pannoonia tasandikust.

Piirkonna tähtsaimad linnad on Dunajská Streda (Slovakkia), Győr (Ungari), Komárno (Slovakkia), Komárom (Ungari), Mosonmagyaróvár (Ungari) ja Nové Zámky (Slovakkia).

Geograafia
----------

Väike-Alföldi aladel asuv Esterházy suguvõsa loss
Väike-Alföldi piirideks on põhjas Karpaadid, lõunas Bakony-Vértesi mäed, idas Gerecse mäestik ja läänes Leitha mäestik ning Alpide jalamid. Ungari territooriumil hõlmab tasandik suuremat osa Győr-Moson-Soproni komitaadist ja osi Vasi komitaadist, Komárom-Esztergomi komitaadist ning Veszprémi komitaadist.

Tasandiku jagab umbes pooleks Doonau jõgi, mis jaguneb Bratislava ja Komárno vahel mitmeks haruks, moodustades suuri saari. Doonau peamised sealsed lisajõed on Váh, Rába, Rábca ja Marcal.

Väike-Alföldi väiksemad mikroregioonid on Hanság, Seewinkel, Neusiedli nõgu, Rábaköz, Szigetköz, Marcali nõgu, Mosoni tasandik, Komárom-Esztergomi tasandik ja Žitný ostrovi saar.

Kuigi Väike-Alföldi hulka arvatakse mõnikord ka kõrvalasuvad regioonid Kemeneshát, Sopron-Vasi tasandik ja Steirisches Hügelland, kasutavad Ungari ja Austria geograafid mõistet Väike-Alföld kitsamas tähenduses.

Ajalugu
-------

Tasandik on olnud oluline põllumajanduspiirkond alates nooremast kiviajast. Esimesest kuni viienda sajandini kuulus ala lõunapoolne osa Vana-Rooma Pannoonia provintsi. Hiljem asustasid piirkonda germaanlased ja slaavlased ning alates umbes 900. aastast ka ungarlased. Aasta 1000 paiku sai piirkonnast Ungari kuningriigi osa.

Pärast Esimest maailmasõda jagati Väike-Alföld Ungari, Tšehhoslovakkia ja Austria vahel. 1990. aastatel rajas Slovakkia Ungari piiri lähedale Gabčíkovosse Doonau jõele suure tammi ja elektrijaama.

Rahvastik
---------

Riigipiirid ei järgi Väike-Alföldi aladel rangelt keelelisi piire. Seda eriti tasandiku põhjaosas, kus ungarlased moodustavad Slovakkia Dunajská Streda ja Komárno piirkondade elanikest enamuse. Ungarlasi elab väiksemal määral ka ülejäänud Väike-Alföldi aladele jäävates Slovakkia piirkondades. Kohas, kus Ungari, Slovakkia ja Austria piirid kokku saavad, elab ka väiksem horvaatide kogukond.

Vaata ka
--------

* Alföld

*Selles artiklis on kasutatud ingliskeelset artiklit en:Little Hungarian Plain seisuga 08.05.2019*.
**Covasna maakond** on Rumeenia 1. järgu haldusüksus. Asub Transilvaanias.

Maakonna elanikest 74% on ungarlased, 23% rumeenlased ja 3% mustlased.

Linnad
------

* Baraolt (ungari Barót)
* Covasna (Kovászna)
* Întorsura Buzăului (Bodzaforduló)
* Sfântu Gheorghe (Sepsiszentgyörgy)
* Târgu Secuiesc (Kézdivásárhely)

Välislingid
-----------

* Covasna maakonnanõukogu koduleht


Rumeenia maakonnad ja keskalluvusega linn

Alba **·**  Arad **·**  Argeș **·**  Bacău **·**  Bihor **·**  Bistrița-Năsăud **·**  Botoșani **·**  Brașov **·**  Brăila **·**  Bukarest **·**  Buzău **·**  Caraș-Severin **·**  Călărași **·**  Cluj **·**  Constanța **·**  Covasna **·**  Dâmbovița **·**  Dolj **·**  Galați **·**  Giurgiu **·**  Gorj **·**  Harghita **·**  Hunedoara **·**  Ialomița **·**  Iași **·**  Ilfov **·**  Maramureș **·**  Mehedinți **·**  Mureș **·**  Neamț **·**  Olt **·**  Prahova **·**  Satu Mare **·**  Sălaj **·**  Sibiu **·**  Suceava **·**  Teleorman **·**  Timiș **·**  Tulcea **·**  Vaslui **·**  Vâlcea **·**  Vrancea
Andreas Knopkeni hauakivi
**Andreas Knopken** (ka **Knöpken**, **Knopke**, **Knopius**; umbes 1468 Sonnenburg (praegu Słońsk, Poola) – 18. veebruar 1539 Riia) oli Liivimaa esimene ja üks olulisimaid usureformaatoreid, teoloog ja jutlustaja.

Knopken pärines Küstrinist, Brandenburgi markkrahvkonna ja Poola kuningriigi piirialalt. Tema vend oli hilisem Riia toomhärra Jakob Knopken, muud tema perest ja lapsepõlvest aga teada ei ole. 1492. aastal oli Knopken jutlustajaks Gross-Möllenis ning oli ka ümbritsevate kirikute vikaar. Millalgi 16. sajandi alguses otsustas Andreas Knopken end harida ning asus õppima Treptowisse, kus rektoriks oli Johannes Bugenhagen. Samas koolis õppis ka Jakob Knopken. Knopkenid ja Bugenhagen said omavahel hästi läbi ning Andreas Knopken jäi Bugenhageniga lähedastesse suhetesse kuni oma surmani; tolle seisukohad vaimulikes küsimustes mõjutasid teda väga tugevalt.

1510. aastate alguses oli Knopken jutlustaja Riias, kuid otsustas sealt siiski peagi lahkuda. Aastatel 1515–1517 õppis ta Ingolstadti ja Frankfurt-Oderi ülikoolides, kuid tema stuudium jäi siiski lõpetamata. Ta naasis Treptowisse ning uuendas ja tihendas oma suhteid Bugenhageniga. Viimase mõjutusel hakkas ta 1520. aasta paiku reformatsiooni toetama. 1521. aastal naasis ta Riiga, asudes seal tööle esimese luterliku jutlustajana.

Knopkeni tegevus äratas peagi elavat vastukaja Riia kodanikes, kellest üha suurem osa asus teda toetama. Murdepunktiks sai 1522. aasta suvel toimunud dispuut Knopkeni ja katoliiklaste esindaja, võimalik, et frantsisklase Antonius Bomhoweri vahel. Vaidlus lõppes küll sellega, et mõlemad pooled kuulutasid endid selle võitjateks, kuid Riia linnas libises ülekaal seejärel protestantide kätte. Riia raad asus Knopkenit igati toetama, kuid Riia toomkapiitel hakkas tema tegevusele vaatama pigem viltu. 1523. aastal sattus tugeva surve alla tema vend Jakob, kes oli umbes 1520. aastal saanud Riia toomhärraks. Jakob otsustas oma toomhärra kohast loobuda ja asus ümber Wittenbergi, kus temast sai samuti protestant. Andreas jäi aga rae kaitse all oma jutlustajakohale edasi.

Andreas Knopkenil õnnestus oma seisukohad usuküsimustes ka trükkida lasta, see leidis aset 1524. aastal Wittenbergis. Tema teesidele kirjutas eessõna Philipp Melanchthon. 1529. aastal koostas Knopken koos Johannes Briesmanniga Riia linna kirikukorralduse, mis 1533. aastal võeti üle ka Tallinna ja Tartu poolt. Knopken lõi kaasa ka evangeelse koolikorralduse sisseseadmise juures.

Et Andreas Knopken oli ettevaatlik ja poliitilistes küsimustes sõna ei võtnud, siis tal linna ega jutlustajatega erilisi konflikte ei tekkinud. Teatud erimeelsusi tal siiski fanaatilisema jutlustaja Sylvester Tegetmeyeriga oli, kuid 1540. aastateks lahendati need sel teel, et rae otsusega olid mõlemad poole aastast Riia ülempastoriks. Riia poliitikutest olid Knopkenil kõige lähedasemad suhted ilmselt reformatsiooni edendaja Johann Lohmülleriga.

Andreas Knopken suri Riias 1539. aasta alguses umbes 70-aastaselt.

Vaata ka
--------

* Reformatsioon Liivimaal
Kollasega on tähistatud tervikomavalitsustega kaetud alad Inglismaal 2009. aastal
**Tervikomavalitsus Inglismaal** (inglise keeles *unitary authorities of England*) on haldus- ja omavalitsusüksus Suurbritannias Inglismaal, kus krahvkonnatasandi ja ringkonnatasandi haldusfunktsioonid on ühitatud. 

Põhiliselt loodi tervikomavalitsused Inglismaal 1990. aastail. Kokku on neid 55 (2009). Tervikomavalitsused katavad vaid osa Inglismaa territooriumi (vaata kaardilt).

Tervikomavalitsused võivad täiendavalt omada *borough*' või *city* staatust, kuid mingeid täiendavaid õigusi see staatus tervikomavalitsusele ei lisa.

Tervikomavalitsused
-------------------

|  |  |  |
| --- | --- | --- |
| * Bath and North East Somerset
* Bedford
* Blackburn with Darwen
* Blackpool
* Bournemouth
* Bracknell Forest
* Brighton and Hove
* Bristol
* Central Bedfordshire
* Cheshire East
* Cheshire West and Chester
* Cornwall
* Darlington
* Derby
* Durham
* East Riding of Yorkshire
* Halton
* Hartlepool
* Herefordshire
 | * Isle of Wight
* Kingston upon Hull
* Leicester
* Luton
* Medway
* Middlesbrough
* Milton Keynes
* North East Lincolnshire
* North Lincolnshire
* North Somerset
* Northumberland
* Nottingham
* Peterborough
* Plymouth
* Poole
* Portsmouth
* Reading
* Redcar and Cleveland
 | * Rutland
* Shropshire
* Slough
* Southampton
* Southend-on-Sea
* South Gloucestershire
* Stockton-on-Tees
* Stoke-on-Trent
* Swindon
* Telford and Wrekin
* Thurrock
* Torbay
* Warrington
* West Berkshire
* Wiltshire
* Windsor and Maidenhead
* Wokingham
* York
 |

Tervikomavalitsustega sarnase staatusega omavalitsusüksused
-----------------------------------------------------------

Scilly saared, mida loetakse eripiirkonnaks (*sui generis* staatusega) võib lugeda tervikomavalitsusega sarnase staatusega omavalitsusüksuseks. Ka peamistes linnastutes moodustatud 36 linnkrahvkonna linnaosa (*metropolitan boroughs*) on sisuliselt tervikomavalitsuse funktsioonidega.
**Tervise Arengu Instituut** (TAI) on valitsuse asutatud teadus- ja arendusasutus, mis kogub, ühendab ja pakub eri allikatest pärit usaldusväärset teavet Eesti rahvastiku tervise kohta.

Instituut tegeleb rahvatervishoiu teadustöö ning terviseedenduse ja haiguste ennetusprogrammide ja -tegevuste väljatöötamise ning elluviimisega. Lisaks vastutab ta Eesti riikliku tervisestatistika ning viie rahvastikupõhise registri ja andmekogu (Eesti Meditsiiniline Sünniregister ja Raseduskatkestusandmekogu, Surmapõhjuste register, Tuberkuloosiregister, Vähiregister ja Narkomaaniaravi andmekogu) haldamise eest.

Instituudi peamised tegevusvaldkonnad on järgmised:

* rahvastiku terviseseisundi ja tervisemõjurite uurimine ning hindamine,
* tervise edendamine,
* tervise- ja sotsiaalteenuste korraldamine,
* tervisepoliitika nõustamine ja mõjutamine.

Tervise Arengu Instituut on Maailma Terviseorganisatsiooni ning Euroopa Liidu rahvatervise programmide ja projektide koostööpartner. Instituut on ka rahvusvahelise rahvatervise instituutide assotsiatsiooni (IANPHI) asutajaliige.

Tervise Arengu Instituut loodi mais 2003 kolme asutuse – Eksperimentaalse ja Kliinilise Meditsiini Instituudi, Eesti Tervisekasvatuse Keskuse ning Rahvatervise ja Sotsiaalkoolituse Keskuse – ühendamisel.

Instituudi direktorid
---------------------

* 2003–2006 Maarike Harro
* 2008–2016 Maris Jesse
* 2017–... Annika Veimer

Asukoht
-------

Tervise Arengu Instituut asub Tallinnas aadressil Hiiu 42.

Välislingid
-----------

* Tervise Arengu Instituudi koduleht
* Tervisestatistika sõnastik (eesti-inglise, seletustega)

### Tervise Arengu Instituudi hallatavad veebisaidid

* www.alkoinfo.ee
* www.hiv.ee
* www.narko.ee
* www.nutridata.ee
* www.terviseinfo.ee
* www.toitumine.ee
**Kergemeelsus** ettevaatamatuse liigina tähendab seda, et teo toimepanija peab küll võimalikuks, et mõni süüteokoosseisus sätestatud element (näiteks teise inimese surm) võib saabuda, kuid loodab tähelepanematuse või kohusetundetuse tõttu seda vältida. Kaudsest tahtlusest eristub kergemeelsus just tahte puudumine tagajärje saabumise osas. Kohtupraktikast tulenevalt on kergemeelsusega tegemist siis kui teo toimepanija lootus reaiseerunud tagajärge vältida põhines konkreetsele faktilisele asjaolule (nt varasem isiklik kogemus, teo laad jms).

Süüteo-, sealhulgas kuriteokoosseis jaguneb objektiivseks ja subjektiivseks koosseisuks. Koosseisu täitmine tähendab nii objektiivse kui subjektiivse koosseisu täitmist. Subjektiivses koosseisus kirjeldatakse teo toimepanija tahet ja arusaamist teost. Ettevaatamatusena käsitletakse kergemeelsust ja hooletust. Ettevaatamatus nagu ka tahtlus karistusõiguses väljendab teo toimepanija tahet ja arusaama teost ning on süüteo, mh kuriteo, subjektiivse koosseisu üks element.

Viited
------

1. ↑  KarS § 18 lg 2
2. ↑  RKKK 3-1-1-142-05
3. ↑  Sootak, J. ja Pikamäe, P. koostajad. Karistusseadustik. Kommenteeritud väljaanne. Tallinn: Juura, 2015. Lk 66
4. ↑   KarS § 18 lg 1
**Andreas Künzli** (sündinud 5. veebruaril 1962 Luzernis) on Šveitsi slavist ja esperantist.

Künzli hakkas esperanto ja teiste tehiskeeltega tegelema 1979. aastal, kui osales Luzernis toimunud 64. esperanto-kongressil. 1986–1992 juhtis ta esperanto-saateid Schweizer Radio Internationalis.

Ta on põhjalikult uurinud Venemaa keisririigis 19. sajandi teisel poolel ja 20. sajandi alguses eksisteerinud tehiskeelte liikumisi. Sellega seoses on ta tegelenud Eestis elanud baltisaksa harrastuskeeleteadlase Edgar von Wahli elu ja tegevuse uurimisega. 2009. aastal esines Künzli Tartus konverentsil "Rahvusvahelised keeled eurolingvistika ja interlingvistika kontekstis", kus pidas Wahlist ettekande.

Teosed
------

* Universalaj Lingvoj en Svislando. La Chaux-de-Fonds: Svisa Esperanto-Societo 2006.
* L. L. Zamenhof (1859-1917). Esperanto, Hillelismus (Homaranismus) und die "jüdische Frage" in Ost- und Westeuropa. Wiesbaden: Verlag Harrassowitz 2010.
* Eine neue Sprache für Russland und die ganze Welt: Der zähe Kampf der Esperantisten gegen Unterdrückung, Verbote, Zensur und politische Reaktion in einer dem Untergang geweihten Zivilisation Unabhängige Schweizer Interlinguistische Studien, Nr 3, 2015.

Viited
------

1. ↑  Gaby Ochsenbein. 120 Jahre Esperanto und noch immer kein Durchbruch swissinfo.ch, 17. august 2007.
2. ↑  Lühikroonika Keel ja Kirjandus, nr 11, 2009, lk 886.

Välislingid
-----------

* Andreas Künzli koduleht
Nabala mõisa peahoone
**Nabala mõis** (saksa keeles *Nappel*) oli rüütelkonnamõis Jüri kihelkonnas Harjumaal. Nüüdisajal jääb mõis Harju maakonda Kiili valda.

Mõisat mainiti esimest korda 1510. Tollal kuulus see Tallinna Mihkli tsistertslaste nunnakloostrile. Tollal oli see arvatavasti kindlustatud kivihoone ehk väikelinnus. 

Nabala mõis kuulus hiljem ka Eestimaa rüütelkonnale ning Nabala ja Pääbo kõrvalmõisa tulu läks peamiselt Eestimaa rüütelkonna maanõunike kolleegiumile.

Mõisahooned
-----------

Tänapäevani säilinud ühekorruseline kivist peahoone ehitati arvatavasti 19. sajandil. 20. sajandi lõpus läks mõis eravaldusse ja fassaadi ette ehitati palkon.

Viited
------

1. 1 2 3 4 5 6 7  Nabala mõis Eesti mõisaportaalis (vaadatud 25.10.2015)

Välislingid
-----------

* Nabala mõis Eesti mõisaportaalis

Jüri kirik
Jüri kihelkond

**Kirik**: Jüri  

**Mõisad**: Aruvalla mõis | Kautjala linnamõis | Kurna mõis | Lagedi mõis | Lehmja mõis | Mõigu mõis | Nabala mõis | Rae linnamõis | Sausti mõis | Vaida mõis
**Sombreffe** (prantsuse [sɔ̃.bʁɛf]) on prantsuskeelne vald Belgias Valloonia piirkonnas Namuri provintsis .

Asulad
------

Valla halduspiirides asuvad järgmised asulad: Sombreffe, Boignée, Ligny ja Tongrinne.

* SombreffeSombreffe
* BoignéeBoignée
* TongrinneTongrinne
* TongrinneTongrinne
*

Viited
------

1. ↑  Wettelijke Bevolking per gemeente op 1 januari 2018, vaadatud 9.03.2019.

Välislingid
-----------

 Sombreffe – pildid, videod ja helifailid Wikimedia Commonsis
* Koduleht (prantsuse keeles)

Namuri provintsi vallad

Andenne **·** Anhée **·** Assesse **·** Beauraing **·** Bièvre **·** Cerfontaine **·** Ciney **·** Couvin **·** Dinant **·** Doische **·** Éghezée **·** Fernelmont **·** Floreffe **·** Florennes **·** Fosses-la-Ville **·** Gedinne **·** Gembloux **·** Gesves **·** Hamois **·** Hastière **·** Havelange **·** Houyet **·** Jemeppe-sur-Sambre **·** La Bruyère **·** Mettet **·** Namur **·** Ohey **·** Onhaye **·** Philippeville **·** Profondeville **·** Rochefort **·** Sambreville **·** Sombreffe **·** Somme-Leuze **·** Viroinval **·** Vresse-sur-Semois **·** Walcourt **·** Yvoir